Hemi mekem ova long 2 yia nao we saeklon Pam, hemi kilim sam pat blong Vanuatu be i stil kat mak blong hem yet. Long aelan blong Efate, man i luk trak blong Pam long olgeta ples olsem rod. Ikat sam pat blong rod blong Efate we ino rikava yet afta long moa 2 yia blong saeklon Pam. Efate ring rod, hemi lukim long taem blong Pam, ol bridj, oli dameij mo sam pat blong rod solwota, hemi damejem. Long wednesde namba 29 Novemba, praem minista Charlot Salwai, hemi bin mekem wan oli kolem graon breaking seremoni blong riperem ol bridj mo ol ples we solwota, hemi damejem. Long taem blong seremoni ia, Mr Salwai hemi bin mekem kastom igo long tsif raon long Efate blong mekem se wok hemi save stat. Afta long kastom seremoni we hemi tekem ples long Mele Golf Club praem minista, hemi bin lidim delegesen blong hem oli muv ikam long Mele Golf bridj. Long ples ia, Mr Salwai, hemi bin jam long wan diga mo hemi festaem digim ples we bae oli buildim niu bridj blong Mele Golf Club long hem.
Mani blong riperem dameij we saeklon Pam, hemi mekem long rod raon long aelan blong Efate, hemi kasem ova long 2 bilien vatu. Wetem mani ia, bae oli buildim bak ol bridj we i bin dameij mo putum kolta long ples we solwota, hemi karemaut. Bae oli buildim tu, ol wol proteksen blong protektem rod agensem solwota sapos ikat wan nara saeklon.
tpi_Latn tpi_Latn